Allen den, die disen brief an sehend ✳ oder horend lesen, ✳ kunden wir, bruͦder Uͦlrich der Ritter, ✳ comandur, ✳ un̄ die bruͦdˀ
gemeinlich des huses bi Rinvelden, ✳ Sant Johans ordens des Spitals von Jherusalem, ✳ das wir dur unsers huses nuz ✳ un̄ besserunge, ✳ un̄ oͧch mit urlob ✳ unser meisterschaft ✳ hein verkoͧft ✳ der êrwirdigen froͧwen, ✳ froͧwe Agnesen, ✳ wilent kûnigīne von
Ungern, ✳ disu nach geschriben guͤter fur rechte ✳ un̄ frie eigen ✳ in dem bāne des dorfes ze Wenslingen. ✳ nemlichent funf schuͦppossen, ✳ der buwet ein ✳ Wernher von Hellikon, ✳ da von gab er uns ✳ ein vierdenzal dinkel ✳ un̄ ein vierdenzal habern, ✳ un̄ von
eim usgelende ein mut habern, ✳ zwei herbst huͤnr ✳ un̄ ein vasnacht huͦn ✳ un̄ drisig eiger, ✳ un̄ gab uns sechs phēninge ✳ von einˀ
hofstat, ✳ da stat ein hus uf, lit im dorf, ✳ un̄ gab uns oͧch ein schilling phēningen ✳ von einer hofstat, lit ze Furte. ✳ un̄ Wernli
Meigˀ hat ein schuͦppossen, ✳ da von gab er uns ✳ ein vierdenzal dinkel ✳ un̄ ein vierdenzal habern, ✳ zwei herbsthuͤnr ✳ un̄
ein vasnacht huͦn ✳ un̄ drisig eigˀ. ✳ Wernli Koͤbi hat ein schuͦppossen, ✳ da von gab er uns ✳ ein vierdenzal dinkel ✳ un̄ ein vierdenzal habern, ✳ zwei herbsthuͤnr ✳ un̄ ein vasnacht huͦn ✳ un̄ drisig eigˀ. ✳ Chuͦnrat Sēne hat ein schuͦppossen, ✳ da von gab
er uns ✳ ein vierdenzal dinkel ✳ un̄ ein vierdenzal habern, ✳ zwei herbst huͤnr ✳ un̄ ein vasnacht huͦn ✳ un̄ drisig eiger.
Heinrich Sēne hat ein schuͦppossen, ✳ da von gab er uns ein vierdenzal dinkel ✳ un̄ ein vierdenzal habern, ✳ zwei herbst huͤnr
un̄ ein vasnacht huͦn ✳ un̄ drisig eigˀ. ✳ un̄ einr, dem mon sprichet Fuchs, ✳ gab uns von dem guͦte, das er bûwet, ✳ ein
vierdenzal dinkel. ✳ Ruͤdi Frike hat ein schuͦppossen, ✳ da von gab er uns ✳ ein vierdenzal dinkel ✳ un̄ ein halb vierdenzal habˀn. ✳ un̄ hant dise vorgenāten guͤtˀ gegeben ✳ der vorgenāten froͧwen Agnesen ✳ um drisig marck ✳ un̄ funfthalb marck ✳ guͦtes un̄ loͤdig silbers, ✳ Basler wichtes, ✳ die wir von ir hand enphangen ✳ mit voller gewicht wol gezalt
un̄ in unser vorgenāten huses nuz bekeret gar un̄ genzlich. ✳ da von so han wir uns enzigen ✳ un̄ ufgegeben ✳ der
vorgenāten frowen Agnesen ✳ un̄ ir nachkomenden ✳ du vorgenāten guͤtˀ ✳ mit ein ander ✳ un̄ ir jekliches insunder ✳ in allem rechte ✳ un̄ èhafti, ✳ als su an uns komen sint ✳ un̄ als da obent geschriben ist, ✳ un̄ underscheiden ✳ mit worten ✳
un̄ senzēd sù mit disem brieve ✳ in nuzliche gewˀ der selbˀ guͤtˀ ✳ un̄ geben inen gawalt dar uf ze varende, ✳ ze habende, ✳ ze besezende un̄ ze enzezende ✳ nach allem irn willen, ✳ un̄ enzihen uns oͧch alles dises rechtes, ✳ geisliches un̄ weltliches, ✳ die uns ✳ odˀ unser nachkomēd von unsers ordens vriheit gehelfen moͤchte, ✳ nu odˀ har nach ✳ ze keiner ansprache
odˀ ze keiner sache, ✳ da mitte du vorgenāte froͧwe Agnese un̄ ir nachkomd ✳ von des vorgenāten koͧfes wegen ✳ beswert
wrdint ✳ odˀ bekrenket ✳ an alle geverde. ✳ wir un̄ alle unser nachkomend ✳ des vorgenāten huses ze Rinvelden ✳ hāt
gelobt ✳ un̄ sullūt ✳ nach rechte ✳ dˀ vorgenantˀ guͤtˀ ✳ mit allen irn êhafti, ✳ als da vor geschriben ist, ✳ wer sin, ✳ wa sin
du vorgenāte froͧwe Agnese ✳ oder ir nachkomēt bedurfent ✳ un̄ an uns vordernt ✳ an alle geverde. ✳ un̄ das dis ✳
war si ✳ un̄ stet belibe, ✳ so han wir unsers vorgenāten huses ingisigel ✳ an disen brief gehenket. ✳ un̄ ich, bruͦder
Ruͦdolf von Butikon, ✳ comandur ze Klingnowe, ✳ der unsers meisters stat haltet ✳ in Ober Tuschem Lande, ✳ vergihe
an disem briefe, ✳ das dirre vorgenātˀ koͧf ✳ geschehen ist mit minē urlob ✳ un̄ mit miner gunst. ✳ un̄ ze einer merer sicherheit ✳ dirre vorgeschribenr dingen, ✳ so hab ich min ingesigel ✳ gehenket ✳ an disem brief, ✳ der wart gegeben, ✳ do man zalte von gotz geburte ✳ drucehen hundert jar ✳ un̄ siben un̄ zwenzig jar, ✳ an dem sechstem donrstage ✳ nach dem zwelftem tage unsers herren. ✳